title: 2014/717/ЕС: Решение на Съвета от 8 октомври 2014 година относно подписването, от името на Европейския съюз и неговите държави членки, на Протокола към Рамковото споразумение за всестранно партньорство и сътрудничество между Европейския съюз и неговите държави членки, от една страна, и Социалистическа република Виетнам, от друга страна, за да се вземе предвид присъединяването на Република Хърватия към Европейския съюз

text:
               18.10.2014

               BG

               Официален вестник на Европейския съюз

               L 300/1

         РЕШЕНИЕ НА СЪВЕТА
   от 8 октомври 2014 година
   относно подписването, от името на Европейския съюз и неговите държави членки, на Протокола към Рамковото споразумение за всестранно партньорство и сътрудничество между Европейския съюз и неговите държави членки, от една страна, и Социалистическа република Виетнам, от друга страна, за да се вземе предвид присъединяването на Република Хърватия към Европейския съюз

      (2014/717/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално членове 207 и 209, във връзка с член 218, параграф 5 от него,
   като взе предвид Акта за присъединяване на Република Хърватия, и по-специално член 6, параграф 2 от него,
   като взе предвид предложението на Европейската комисия,
   като има предвид, че:

               (1)

               В съответствие с член 6, параграф 2 от Акта за присъединяване на Република Хърватия („Акта за присъединяване“) присъединяването на Република Хърватия към Рамковото споразумение за всестранно партньорство и сътрудничество между Европейския съюз и неговите държави членки, от една страна, и Социалистическа република Виетнам, от друга страна („споразумението“) трябва да бъде одобрено посредством сключването на протокол към споразумението („протоколът“). В съответствие с член 6, параграф 2 от Акта за присъединяване за такова присъединяване се прилага опростена процедура, при която протоколът се сключва от Съвета, действащ единодушно от името на държавите членки, и от съответните трети държави.

               (2)

               На 14 септември 2012 г. Съветът даде разрешение на Комисията да започне преговори със съответните трети държави. Преговорите със Социалистическа република Виетнам приключиха успешно с парафирането на протокола на 21 май 2014 г.

               (3)

               Протоколът следва да бъде подписан от името на Европейския съюз и неговите държави членки, при условие че бъде сключен на по-късна дата,

         ПРИЕ НАСТОЯЩОТО РЕШЕНИЕ:
   Член 1
   С настоящото се разрешава подписването, от името на Европейския съюз и неговите държави членки, на протокола към Рамковото споразумение за всестранно партньорство и сътрудничество между Европейския съюз и неговите държави членки, от една страна, и Социалистическа република Виетнам, от друга страна, за да се вземе предвид присъединяването на Република Хърватия към Европейския съюз, при условие че протоколът бъде сключен.
   Текстът на протокола ще бъде публикуван заедно с решението за сключването му.
   Член 2
   С настоящото председателят на Съвета се оправомощава да посочи лицето(ата), упълномощено(и) да подпише(ат) протокола от името на Съюза и неговите държави членки.
   Член 3
   Настоящото решение влиза в сила в деня на приемането му.

      Съставено в Люксембург на 8 октомври 2014 година.

            За Съвета

            Председател

         M. LUPI


title: 2007/537/ОВППС: Решение ДАРФУР/6/2007 на Комитета по политика и сигурност от 18 юли 2007 година за назначаване на военен съветник на специалния представител на Европейския съюз за Судан

text:
               28.7.2007

               BG

               Официален вестник на Европейския съюз

               L 196/48

      РЕШЕНИЕ ДАРФУР/6/2007 НА КОМИТЕТА ПО ПОЛИТИКА И СИГУРНОСТ

   от 18 юли 2007 година
   за назначаване на военен съветник на специалния представител на Европейския съюз за Судан
   (2007/537/ОВППС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 25, параграф 3 от него,
   като взе предвид Съвместно действие 2005/557/ОВППС на Съвета от 18 юли 2005 г. относно дейността на Европейския съюз за оказване на цивилна и военна подкрепа на мисиите на Африканския съюз в района на Дарфур в Судан (1), и по-специално член 4 от него,
   като има предвид, че:

               (1)

               На 19 април 2007 г. Съветът прие Решение 2007/238/ОВППС (2) за назначаване на Torben BRYLLE за новия специален представител на Европейския съюз (СПЕС) за Судан.

               (2)

               Специалният представител на Европейския съюз (СПЕС) за Судан, inter alia, осигурява координацията и съгласуваността на приноса на Съюза в Мисията на Африканския съюз в района на Дарфур в Судан (AMIS). В съответствие с член 5, параграф 2 от Съвместно действие 2005/557/ОВППС координационното звено на ЕС в Адис Абеба под ръководството на СПЕС, което се състои от политически съветник, военен съветник и полицейски съветник, ръководи ежедневната координация с всички съответни отговорни лица от ЕС и Центъра за административен контрол и управление в реда на подчинение на Африканския съюз в Адис Абеба с цел да се осигури съгласуваност и навременна подкрепа от ЕС за АМIS.

               (3)

               Съгласно член 4 от Съвместно действие 2005/557/ОВППС Съветът упълномощава Комитета по политика и сигурност да назначи военен съветник по предложение на Генералния секретар/Върховен представител (ГС/ВП) въз основа на препоръка от СПЕС.

               (4)

               Съобразно препоръката на СПЕС ГС/ВП предложи полковник Michel BILLARD да бъде назначен за новия военен съветник на СПЕС.

               (5)

               В съответствие с член 6 от Протокола относно позицията на Дания, приложен към Договора за Европейския съюз и към Договора за създаване на Европейската общност, Дания не взема участие в изготвянето и прилагането на решения и действия на Европейския съюз, които имат последици в областта на отбраната,

         РЕШИ:
   Член 1
   С настоящото решение полковник Michel BILLARD се назначава за военен съветник на СПЕС за Судан.
   Член 2
   Настоящото решение влиза в сила на 24 юли 2007 година

      Съставено в Брюксел на 18 юли 2007 година.

            За Комитета по политика и сигурност

            Председател

         C. DURRANT PAIS

      (1)  ОВ L 188, 20.7.2005 г., стр. 46. Съвместно действие, изменено със Съвместно действие 2007/245/ОВППС (ОВ L 106, 24.4.2007 г., стр. 65).

      (2)  ОВ L 103, 20.4.2007 г., стр. 52.